Kampioen durf nie ‘vetsak’ onderskat | Netwerk24
Kampioen durf nie ‘vetsak’ onderskat
Deur Michael Green 31 Mei 2019 11:30
Anthony Joshua spog glimlaggend met sy titels terwyl Andy Ruiz duidelik sy maag probeer intrek en homself probeer rek om langer te lyk. In die middel agter is Eddie Hearn, die promotor van die geveg.Foto: Getty Images
Die voormalige swaargewigbokskampioen David Haye het Anthony Joshua gewaarsku om Andy Ruiz nie te onderskat nie.
Joshua verdedig sy swaargewigtitels van die Wêreldboksvereniging (WBV), Wêreldboksorganisasie (WBO), Internasionale Boksfederasie (IBF) en Internasionale Boksorganisasie (IBO) Saterdagaand in Madison Square Garden in New York teen Ruiz.
Ruiz se liggaamsbou was sover die grootste besprekingspunt in die aanloop tot die geveg.
Hoewel die Mexikaan nie ’n yslike vetsak is nie, dra hy beslis ’n paar ekstra kilogram om sy middellyf.
Haye, ’n voormalige kampioen van die Wêreldboksorganisasie, sê egter dit maak hom nie ’n swak bokser nie.
Wanneer jy ’n topatleet langs iemand sien staan wat skynbaar nie sy gesondheid en fiksheid ernstig opneem nie, sit dit ’n demper op die geveg.
“Op papier en in die werklikheid, kan dit ’n ordentlike geveg wees, maar wanneer jy ’n topatleet langs iemand sien staan wat skynbaar nie sy gesondheid en fiksheid ernstig opneem nie, sit dit ’n demper op die geveg,” het Haye aan die Express gesê.
Volgens Haye is Ruiz egter ’n baie beter bokser as wat party mense dink.
“Hopelik kyk Joshua nie na hom en dink dit gaan ’n maklike geveg wees nie,” sê hy.
Haye dink wel Joshua kan “vinnig” met ’n uitklophou wen indien hy gefokus is.
Joshua is nog onoorwonne ná 22 gevegte en spog met 21 uitklophoue.
Die enigste bokser wat die volle aantal rondes teen hom staande kon bly, was die Nieu-Seelander Joshua Parker.
Die einste Parker en Ruiz het in 2016 in Auckland kragte gemeet vir die vakante WBO-titel.
Toe het Parker met punte oor 12 rondes gewen. Ruiz het met sy spek-lyf en al tot die einde bygehou en was meestal die aggressor.
Hy kan Joshua inderdaad ’n paar probleme verskaf, hoewel die Britse superster met sy langer arms en akkurate houe behoort te wen.
Dit sal die eerste keer wees dat Joshua in Amerika boks.
Meer oor: Andy Ruiz | Anthony Joshua | New York | Oorgewig | Titelgeveg | Kampioen | Boks | Swaargewig